ลายเซ็นของฟรันทซ์ คัฟคา
**ฟรันทซ์ คัฟคา** (เยอรมัน: *Franz Kafka*; 3 กรกฎาคม ค.ศ. 1883 – 3 มิถุนายน ค.ศ. 1924) เป็นนักเขียนชาวยิวคนสำคัญของคริสต์ศตวรรษที่ 20 คัฟคาถือกำเนิดมาในครอบครัวที่พูดภาษาเยอรมัน ผู้มีฐานะปานกลางในกรุงปรากในราชอาณาจักรโบฮีเมีย ที่ขณะนั้นเป็นส่วนหนึ่งของออสเตรีย-ฮังการี (ปัจจุบันคือเช็กเกีย) ผลงานเขียนอันเป็นเอกลักษณ์ของคัฟคาที่ส่วนใหญ่เป็นงานที่เขียนค้างไว้ และส่วนใหญ่ตีพิมพ์หลังจากที่เสียชีวิตไปแล้วถือว่าเป็นงานที่มีอิทธิพลต่องานวรรณกรรมตะวันตกมากที่สุด

งานเขียนที่สำคัญของคัฟคาก็ได้แก่ *The Metamorphosis* (ค.ศ. 1912) และ *In the Penal Colony* (ค.ศ. 1914), while his novels are *The Trial* (ค.ศ. 1925), *The Castle* (1926) และ *Amerika* (ค.ศ. 1927)

ประวัติ
-------

คัฟคาเมื่ออายุได้ห้าขวบ
คัฟคาเกิดในครอบครัวชนชั้นกลางชาวยิวในกรุงปรากซึ่งเป็นเมืองหลวงของราชอาณาจักรโบฮีเมียในขณะนั้น เฮอร์มันน์ บิดาของคัฟคา (ค.ศ. 1852-ค.ศ. 1931) ได้รับการบรรยายว่มี "ร่างใหญ่ เห็นแก่ตัว และเป็นนักธุรกิจผู้มีบุคลิกที่ชอบยกตนข่มท่าน" คัฟคาเองบรรยายบิดาว่า "เป็นคัฟคาแท้ ผู้แข็งแกร่ง สุขภาพดี เสียงดัง สง่า หลงตัว มีอิทธิพลต่อโลก อดทน มีความรู้ดีเกี่ยวกับธรรมชาติของมนุษย์" เฮอร์มันน์เป็นบุตรชายคนที่สี่ของยาคอป คัฟคาผู้มีอาชีพเป็น "shochet" หรือคนฆ่าสัตว์ตามธรรมเนียมของยิวที่กำหนดไว้ ผู้ย้ายมาอยู่ปรากจากโอเซ็คที่เป็นหมู่บ้านที่พูดภาษาเช็กไม่ไกลจาก Písek ทางตอนใต้ของโบฮีเมีย หลังจากทำงานเป็นพนักงานเดินทางค้าขายแล้ว ยาคอปก็ตั้งร้านค้าของตนเองขายสิ่งตกแต่งฟุ่มเฟือยสำหรับบุรุษและสตรี ที่มีลูกจ้างถึง 15 คน และใช้นกแจ็คดอว์ ("jackdaw" หรือ "kavka" ในภาษาเช็ก) เป็นสัญลักษณ์ของธุรกิจ มารดาของคัฟคา จูลี (ค.ศ. 1856—ค.ศ. 1934) เป็นลูกสาวของยาคอป เลิวรีย์ผู้มีอาชีพกลั่นเบียร์ผู้มีฐานะดีใน Poděbrady และมีการศึกษาดีกว่าสามี

คัฟคาเป็นลูกชายคนโตในบรรดาพี่น้องหกคน โดยมีน้องชายสองคนจอร์จและไฮน์ริคผู้ที่เสียชีวิตเมื่ออายุปีครึ่งและหกเดือนตามลำดับก่อนที่คัฟคาจะอายุได้เจ็ดขวบ คัฟคามีน้องสาวสามคน กาเบรียล ("เอลลี") (ค.ศ. 1889–ค.ศ. 1941), วาเลอรี ("วาลลิ") (ค.ศ. 1890–ค.ศ. 1942) และ ออตติลี ("ออตลา") (ค.ศ. 1891–ค.ศ. 1943) ระหว่างวันทำงานทั้งบิดาและมารดาต่างก็ไปทำธุรกิจ จูลีช่วยสามีบริหารธุรกิจและบางครั้งก็ทำงานถึง 12 ชั่วโมงต่อวัน ทิ้งลูก ๆ ไว้ให้อยู่ในการเลี้ยงดูของครูและคนรับใช้ต่อเนื่องกันหลายคน ความสัมพันธ์ระหว่างคัฟคาและบิดาเป็นความสัมพันธ์ที่คับแค้นและกดดันที่เป็นปัญหา คัฟคาอธิบายถึงความสัมพันธ์ที่ว่านี้ในใน *Letter to His Father* (ไทย: จดหมายถึงพ่อ) ที่กล่าวถึงความทารุณทางจิตใจที่ได้รับจากบิดามาตั้งแต่เด็ก[]

ระหว่างสงครามโลกครั้งที่สองน้องสาวของคัฟคาพร้อมกับครอบครัวถูกส่งไปบริเวณกักกันโลดซ์ (Łódź Ghetto) และไปเสียชีวิตที่นั่นหรือในค่ายกักกัน ออตลาถูกส่งไปยังค่ายกักกันเทอเรเซียนชตัดท์ (Concentration camp Theresienstadt) แต่ต่อมาเมื่อวันที่ 7 ตุลาคม ค.ศ. 1943 ก็ถูกส่งต่อไปยังค่ายมรณะที่เอาสชวิทซ์ ที่ออตลาพร้อมด้วยเด็กอีก 1,267 คนและผู้ดูแลอีก 51 คนถูกรมแก๊สจนเสียชีวิตในวันที่ถูกส่งตัวไปถึง

### การศึกษา

วังคินสคีที่คัฟคาได้รับการศึกษาขั้นมัธยม
คัฟคาเรียนภาษาเยอรมันเป็นภาษาเอก แต่ก็สามารถพูดภาษาเช็กได้อย่างคล่องแคล่ว ต่อมาคัฟคาก็เรียนภาษาฝรั่งเศสและวัฒนธรรม นักเขียนที่คัฟคาชื่นชมขณะนั้นคือกุสตาฟ ฟลอแบรต์ ระหว่างปี ค.ศ. 1889 ถึง ค.ศ. 1893 คัฟคาก็เข้าศึกษาในโรงเรียนประถมเยอรมันสำหรับเด็กชายที่ตลาดขายเนื้อที่ปัจจุบันคือถนนมาสนา การศึกษาทางด้านศาสนายูดายจำกัดอยู่แต่เพียงการทำพิธี "พิธีบาร์มิทซาห์" (Bar and Bat Mitzvah) ซึ่งเป็นพิธีฉลองเมื่ออายุครบ 13 ปี และการไปซินากอกปีละสี่ครั้งกับพ่อซึ่งคัฟคาก็ไม่ชอบทำ หลังจากการศึกษาขั้นประถมแล้วคัฟคาก็เข้าศึกษาขั้นมัธยมต่อที่ *Altstädter Deutsches Gymnasium* (โรงเรียนเตรียมอุดมเยอรมันในเมืองเก่า) ซึ่งเป็นโรงเรียนระดับแปดซึ่งใช้ภาษาเยอรมันในการสอน และเข้าสอบในปี ค.ศ. 1901

หลังจากนั้นคัฟคาก็เข้าศึกษาที่มหาวิทยาลัยชาร์ลส์-เฟอร์ดินานด์ในกรุงปรากโดยเริ่มด้วยการศึกษาวิชาเคมี แต่ก็มาเปลี่ยนสาขาเป็นกฎหมาย ซึ่งเป็นสาขาวิชาที่มีทางหากินได้หลายอาชีพ และนำความพอใจให้แก่บิดา นอกจากนั้นก็ยังเป็นการเปิดโอกาสให้ได้ศึกษาภาษาเยอรมันและประวัติศาสตร์ศิลปะเพิ่มขึ้น ระหว่างที่เป็นนักศึกษาที่มหาวิทยาลัยคัฟคาก็เข้าเป็นสมาชิกของกลุ่ม *Lese- und Redehalle der Deutschen Studenten* (สมาคมการอ่านและการพูดของนักศึกษาเยอรมัน) ซึ่งเป็นกลุ่มที่จัดกิจกรรมเกี่ยวกับวรรณกรรม การอ่าน และอื่น ๆ ในปลายปีแรกของการศึกษาคัฟคาก็พบแม็กซ์ โบรด (Max Brod) ผู้กลายมาเป็นเพื่อนสนิทของคัฟคาต่อมาจนตลอดชีวิต และนักหนังสือพิมพ์ฟีลิกซ์ เวลท์ช (Felix Weltsch) ผู้ก็ศึกษากฎหมายเช่นเดียวกับคัฟคา ในที่สุดคัฟคาก็ได้ปริญญาทางกฎหมายเมื่อวันที่ 18 มิถุนายน ค.ศ. 1906 หลังจากนั้นก็รับหน้าที่เป็นทนายฝึกในศาลแพ่งและศาลอาญาโดยไม่มีเงินเดือนอยู่ปีหนึ่งตามระเบียบ

### งานอาชีพ

เมื่อวันที่ 1 พฤศจิกายน ค.ศ. 1907 คัฟคาก็ได้รับการจ้างโดยบริษัทประกันภัยอิตาลีใหญ่อัสซิคูราซิโอนิ เจเนราลิ (Assicurazioni Generali) ให้ทำงานอยู่ปีหนึ่ง การติดต่อทางจดหมายในช่วงระยะเวลานี้แสดงให้เห็นถึงความไม่มีความสุขเกี่ยวกับเวลาทำงาน—ระหว่าง 8 นาฬิกาในตอนเช้าไปจนถึงหกนาฬิกาในตอนเย็น—ซึ่งคัฟคากล่าวว่าเป็นช่วงที่ยากต่อการมีสมาธิในการทำงาน เมื่อวันที่ 15 กรกฎาคม ค.ศ. 1908 คัฟคาก็ลาออก สองอาทิตย์ต่อมาก็ได้งานใหม่ที่เหมาะสมกว่ากับสถาบันประกันอุบัติเหตุสำหรับคนงานแห่งราชอาณาจักรโบฮีเมีย บิดามักจะกล่าวถึงงานในฐานะเจ้าหน้าที่ประกันภัยว่าเป็น "Brotberuf" ("งานขนมปัง") ที่หมายถึงงานที่ทำเพื่อชำระหนี้ แม้ว่าจะอ้างว่าเกลียดงานที่ทำแต่คัฟคาก็เป็นพนักงานผู้มีความอุตาสาหะและมีความสามารถ นอกจากนั้นก็ยังได้รับหน้าที่ให้รวบรวมรายงานประจำปี เท่าที่ทราบก็ดูจะมีความภูมิใจในผลงานพอที่จะส่งไปให้เพื่อนและญาติพี่น้องชื่นชม ในขณะเดียวกันคัฟคาก็เริ่มงานเขียนวรรณกรรม คัฟคาและเพื่อนสนิทอีกสองคนแม็กซ์ โบรด และ ฟีลิกซ์ เวลท์ช เรียกตัวเองว่า "Der enge Prager Kreis" ซึ่งเป็นส่วนหนึ่งของชมรม "ชมรมปราก" (Prague Circle) ซึ่งเป็น "ชมรมนักเขียนชาวยิว-เยอรมันผู้มีความใกล้ชิดกันที่รวมตัวกันอย่างหลวม ๆ เพื่อสร้างงานทางศิลปะบนแผ่นดินอันรุ่งเรืองทางวัฒนธรรมของปราก ระหว่างคริสต์ทศวรรษ 1880 จนกระทั่งถึงสงครามโลกครั้งที่หนึ่ง"

ในปี ค.ศ. 1911 คาร์ล เฮอร์มันน์สามีของเอลลิน้องสาวก็เสนอให้คัฟคาเข้าร่วมในการบริหารโรงงานแอสเบสโทส ที่เรียกว่าบริษัทงานแอสเบสโทสเฮอร์มันน์ ในระยะแรกคัฟคาก็ดูท่าว่าจะมีทัศนคติดีต่องานและอุทิศเวลาว่างให้กับธุรกิจ ในช่วงเดียวกันนั้นก็เริ่มมีความสนใจการเป็นนักแสดงในโรงละครยิดดิชแม้ว่าแม็กซ์ โบรดผู้ตามปกติแล้วสนับสนุนทุกอย่างที่คัฟคาทำจะไม่เห็นด้วย นอกจากนั้นการแสดงก็ยังเป็นจุดเริ่มของความสัมพันธ์กับศาสนายูดายของคัฟคาที่เพิ่มมากขึ้น

### ปีต่อ ๆ มา

ก่อน ค.ศ. 1924
ในปี ค.ศ. 1912 คัฟคาพบเฟลิส เบาเออร์ผู้พำนักอยู่ที่เบอร์ลินและทำงานเป็นผู้แทนของบริษัทเครื่องบันทึกคำบอก (dictaphone) ที่บ้านของแม็กซ์ โบรด ในช่วงห้าปีต่อมาคัฟคาและเฟลิสก็เขียนจดหมายติดต่อกันอย่างสม่ำเสมอ และหมั้นกันสองครั้ง แต่ความสัมพันธ์ก็มาสิ้นสุดลงในปี ค.ศ. 1917

ในปี ค.ศ. 1917 คัฟคาก็เริ่มป่วยด้วยวัณโรคซึ่งทำให้ต้องได้รับการรักษาตัวบ่อยครั้งโดยการสนับสนุนของครอบครัว โดยเฉพาะจากน้องสาวออตลา แม้ว่าจะหวาดระแวงว่าผู้คนจะรู้สึกว่าเป็นบุคคลที่น่ารังเกียจทางสุขภาพและทางจิตใจ แต่คัฟคาก็สร้างความประทับใจให้แก่ผู้อื่นในความเยาว์ ความเรียบร้อย หน้าตาที่คมขำ สุขุมและท่าทางใจเย็น เฉลียวฉลาดอย่างเห็นได้ชัด และอารมณ์ขันแบบหน้าตาย

ในปี ค.ศ. 1921 คัฟคาก็มีความสัมพันธ์อย่างจริงจังกับนักวรสารนักเขียนชาวเช็กเมลินา เยเซนสคา (Milena Jesenská) ในเดือนกรกฎาคมปี ค.ศ. 1923 เมื่อไปพักร้อนที่ Graal-Müritz บนฝั่งทะเลบอลติคคัฟคาก็พบดอรา ดิอามันท์ (Dora Diamant) และย้ายไปเบอร์ลินอยู่ชั่วระยะหนึ่ง โดยหวังที่จะไปอยู่ห่างจากครอบครัวที่มีอิทธิพลต่องานเขียนที่ทำ ในเบอร์ลินคัฟคาก็อาศัยอยู่กับดิอามันท์ ครูโรงเรียนอนุบาลอายุ 25 ปีที่มาจากครอบครัวยิวออร์โธด็อกซ์ ผู้มีเสรีภาพพอที่หนีจากอดีตของเขตเก็ตโต (ghetto) ได้ ดิอามันท์กลายมาเป็นคนรักและผู้มีอิทธิพลต่อความสนใจในคัมภีร์ทาลมุด (Talmud) ของคัฟคา

โดยทั่วไปแล้วก็เชื่อกันว่าคัฟคาได้รับความทรมานจากโรคซึมเศร้าและ ความกังวลต่อความคิดของสังคม (social anxiety) ตลอดชีวิต[] นอกจากนั้นแล้วก็ยังได้รับความทรมานจากไมเกรน (migraine), โรคนอนไม่หลับ (insomnia), ท้องผูก, เป็นหนอง และ โรคภัยอื่น ๆ ซึ่งเกิดจากความกดดันในชีวิต คัฟคาพยายามแก้ปัญหาต่าง ๆ เหล่านี้ด้วยวิธีธรรมชาติบำบัด แต่อาการวัณโรคกลับร้ายแรงขึ้นอีก เมื่อกลับมาถึงปรากคัฟคาก็เดินทางไปรักษาที่สถานบำบัด (sanatorium) ของนายแพทย์ฮอฟฟ์มันน์ในเคียร์ลิงไม่ไกลจากเวียนนาเพื่อรับการรักษา ซึ่งเป็นที่ที่คัฟคาเสียชีวิตเมื่อวันที่ 3 มิถุนายน ค.ศ. 1924 จากความอดอยาก เพราะอาการของวัณโรคมีผลต่อคอหอยและทำให้มีความเจ็บปวดเกินกว่าที่จะกินอะไรลง ในสมัยนั้นยังไม่มีการใช้โภชนาบำบัด (parenteral nutrition) ฉะนั้นจึงไม่มีวิธีใดที่จะให้อาหารคัฟคาได้ ร่างของคัฟคาถูกนำกลับมายังกรุงปรากและได้รับการฝังเมื่อวันที่ 11 มิถุนายน ค.ศ. 1924 ในสุสานชาวยิวใหม่ (บริเวณ 21, แถวที่ 14, หมายเลข 33) ใน Prague-Žižkov

ยูดายและไซออนนิสม์
------------------

คัฟคามิได้เข้าเกี่ยวข้องอย่างเป็นทางการกับการดำเนินชีวิตตามหลักศาสนาของชาวยิว แต่มีความสนใจอย่างจริงจังกับวัฒนธรรมและปรัชญายิว และเป็นผู้มีความรู้อย่างลึกซึ้งเกี่ยวกับวรรณกรรมยิดดิช และรักโรงละครยิดดิช คัฟคามีความสนใจเป็นพิเศษกับชาวยิวจากยุโรปตะวันออกที่เห็นว่าเป็นกลุ่มชนที่มีหลักความเชื่อทางศาสนาอันเหนียวแน่นที่ชาวยิวในยุโรปตะวันตกขาด บันทึกประจำวันของคัฟคาเต็มไปด้วยข้ออ้างอิงไปถึงนักเขียนยิดดิชทั้งที่เป็นที่รู้จักและไม่รู้จัก แต่ในขณะเดียวกันก็รู้สึกตัวว่าห่างเหินจากความเป็นยิวและวิถีชีวิตของชาวยิว: "ผมมีสิ่งใดที่เหมือนกับชาวยิวเล่า? ผมก็แทบจะไม่มีอะไรที่เหมือนกับตนเองอยู่แล้ว ได้แต่เพียงยืนเงียบ ๆ อยู่มุมห้องพอใจกับตัวเองที่มีความสามารถหายใจได้" 

ขณะที่อาจจะมีความรู้สึกห่างเหิน คัฟคาก็มีความฝันที่จะย้ายไปตั้งถิ่นฐานในดินแดนปาเลสไตน์ในการปกครองของบริติช (British Mandate of Palestine) กับเฟลิส เบาเออร์ และต่อมากับดอรา ดิอามันท์เพื่อไปอยู่ใน "ดินแดนแห่งอิสราเอล" (Land of Israel) ขณะที่อยู่ที่เบอร์ลินคัฟคาก็ศึกษาฮิบรู และจ้างพัว บัท-โทวิมนักศึกษาจากมหาวิทยาลัยจากปาเลสไตน์ให้สอน แต่ก็ไม่คล่องเท่าใดนัก และเข้าศึกษาในโรงเรียนมัธยมศึกษาสำหรับการศึกษาศาสนายูดาย (Berlin Hochschule für die Wissenschaft des Judentums) ของราไบยูเลียส กรึนทาล

นักวิจารณ์ฮันส์ เคลเลอร์ (Hans Keller) สัมภาษณ์ลูกชายของกรึนทาลคีตกวีโยเซฟ ทาล (Josef Tal):

> ...เรื่องเล็กที่[โยเซฟ] ทาลเล่าให้ผมฟังก็มีเรื่องใหม่บางเรื่อง, เรื่องที่ทราบด้วยตนเองเกี่ยวกับฟรันทซ์ คัฟคาที่ทำให้เห็นภาพพจน์ของอัจฉริยะ – ที่แสดงให้เห็นความไม่สามารถที่จะประพฤติอย่างไม่มีลักษณะได้: [โยเซฟ]สรุปลักษณะของคัฟคาด้วยคำสองสามคำที่ทำให้เข้าใจได้ – ประโยคที่ฟังดูราบเรียบ แต่มีอารมณ์ขันอันท้าทาย ที่คัฟคาเท่านั้นที่จะเป็นผู้คิดขึ้นมาได้ พ่อของทาล ยูเลียส กรึนทาลเป็นราไบผู้ที่เป็นที่นับถือเกี่ยวกับภาษาเซมิติคไปทั่วโลก ผู้ทำการสอนอยู่ที่สถาบันการศึกษาศาสนายูดายที่เป็นสถาบันที่มีชื่อเสียง คัฟคาผู้นั่งอยู่ในชั้นเรียน ขณะที่ความรู้ในวรรณกรรมร่วมสมัยของกรึนทาลมีช่องโหว่อยู่บ้าง และไม่รู้จักว่าคัฟคามีตัวตน ได้แต่สังเกตเห็นเด็กหนุ่มผอมผิวขาวซีดที่นั่งอยู่แถวสุดท้าย ท่าทางเงียบ แต่ตาเป็นประกายผู้มักจะยิงคำถามที่ตรงตามหัวข้อ และเป็นความคิดเห็นที่เป็นของตนเองโดยเฉพาะ วันหนึ่งเมื่อไม่สามารถทนต่อความอยากรู้อยากเห็นต่อไปได้ ยูเลียสก็ถามว่า: "ขอโทษทีเถอะ, คุณน่ะเป็นใคร? คุณทำมาหากินอะไร?" "ผมเป็นนักเขียนวรสารครับ" ซึ่งเป็นคำตอบที่เป็นหัวใจของลักษณะของคัฟคาอย่างแท้จริง (ซึ่งยากต่อการแปลให้ได้เนื้อหา) คำตอบของคัฟคาสรุปได้เป็นสองลักษณะ: การยิ้มอย่างมีเลศนัยเมื่อเอ่ยวาจาอย่างเกินกว่าที่จะราบเรียบ (extreme understatement), การแสดงลักษณะแบบฟรอยด์โดยการย้ายคำตอบจากกระบวนของจิตใต้สำนึกมายังความรู้ตัวของจิตสำนึก และในการบรรยายตนเองอย่างขาดเหตุผล (absurdity) ว่าเป็นนักเขียนวรสารซึ่งเป็นนัยถึงอาชีพการเขียนที่ฉาบฉวย, ขาดคุณค่า และเป็นลักษณะการเขียนที่มีคุณภาพด้อยกว่าการเขียนประเภทอื่น ซึ่งตรงกันข้ามกับความเป็นจริง งานที่คัฟคาเขียนเป็นการเขียนของงานที่แม้จะปรากฏในวรสารก็จริงแต่เป็นงานที่มีคุณภาพเลิศ – งานเขียนที่เป็นงานที่เกี่ยวกับสิ่งลึกล้ำที่เกิดขึ้นในจิตของมนุษย์ที่ราวกับเป็นสิ่งที่เกิดขึ้นในชีวิตประจำวัน ผมบรรยายได้ว่าคำตอบนี้เป็นคำตอบเอก และผมก็ดีใจที่ได้มีคนพบ ทาลเองขณะนั้นยังเป็นเด็กจึงไม่สามารถบรรยายรายละเอียดได้ถึงการมาเยี่ยมที่บ้านของคัฟคาได้ เท่าที่จำได้ก็แต่ชายที่มีร่างซูบผอมและซีดขาวกว่าปกติ และมีตาที่มองทะลุ – ผู้มักจะนั่งเงียบขณะที่สตรีหน้าตางดงามที่นำมาด้วยทำตัวมีชีวิตชีวา
> 
> 

นอกจากนั้นแล้วคัฟคาก็ยังเข้าร่วมการประชุมไซออนนิสต์ครั้งที่สิบเอ็ด และอ่านรายงานของนิคมเกษตรกรยิวในปาเลสไตน์ด้วยความสนใจอย่างจริงจัง

ตามความเห็นของนักวิพากษ์วรรณกรรมฮาโรลด์ บลูม (Harold Bloom) ผู้ประพันธ์ *The Western Canon* กล่าวว่า "ถึงจะปฏิเสธและหลีกเลี่ยงอย่างใด, [งานเขียนของคัฟคา]ก็คืองานเขียนแบบยิว"

อาชีพทางวรรณกรรม
----------------

หลุมศพของคัฟคาที่ Žižkov
งานเขียนของคัฟคาไม่ได้รับความสนใจจนกระทั่งเมื่อเสียชีวิตไปแล้ว ระหว่างที่ยังมีชีวิตอยู่เรื่องสั้นของคัฟคาเพียงสองสามเรื่องเท่านั้นที่ได้รับการตีพิมพ์ และนวนิยายที่เขียนก็เขียนไม่จบนอกจาก *กลาย* ซึ่งบางท่านก็ถือว่าเป็นนวนิยายขนาดสั้น ก่อนหน้าที่จะเสียชีวิตคัฟคาเขียนจดหมายไปถึงเพื่อนและผู้จัดการสมบัติวรรณกรรม (literary executor) แม็กซ์ โบรด: "แม็กซ์ที่รักยิ่ง, คำขอสุดท้าย: ทุกอย่างที่ผมทิ้งไว้ข้างหลัง... ในกรณีของอนุทิน, งานเขียน, จดหมาย (ของผมเองและของผู้อื่น), ร่าง และ อื่น ๆ ขอให้เผาโดยไม่ให้อ่าน" แต่โบรดก็มิได้ทำตามความประสงค์ของคัฟคา โดยเชื่อว่าคัฟคาสั่งไว้เพราะเชื่อว่าโบรดจะไม่ทำตามคำสั่ง—ซึ่งโบรดก็บอกคัฟคาดังว่า ดอรา ดิอามันท์คนรักของคัฟคาก็เช่นกันไม่สนใจความประสงค์ของคัฟคา โดยเก็บสมุดบันทึกไว้ 20 เล่ม และจดหมายอีก 35 ฉบับไว้อย่างลับ ๆ จนเมื่อถูกยึดโดยเกสตาโป (Gestapo) ในปี ค.ศ. 1933 ในปัจจุบันการพยายามหางานที่หายไปของคัฟคาก็คงดำเนินอยู่ต่อไปทั่วโลก นอกจากจะไม่ได้เผางานตามที่สั่งแล้วโบรดก็ยังเป็นผู้ควบคุมดูแลการตีพิมพ์งานของคัฟคาเกือบทุกชิ้นที่เป็นเจ้าของ ซึ่งไม่นานก็กลายเป็นที่สนใจกันอย่างจริงจัง และการวิพากษ์ที่ให้การสรรเสริญอย่างสูง

งานที่ตีพิมพ์ทั้งหมดนอกจากจดหมายที่เขียนเป็นภาษาเช็กถึง Milena Jesenská ก็เขียนเป็นภาษาเยอรมันทั้งหมด

### ลักษณะการเขียน

คัฟคามักจะใช้ลักษณะพิเศษของภาษาเยอรมันอย่างมีประสิทธิภาพ เช่นในการใช้ประโยคที่ยาวที่บางครั้งประโยคเดียวก็อาจจะยาวทั้งหน้า และคัฟคาจะหยอดความคิดอันไม่คาดมาก่อนตอนในตอนสุดท้ายก่อนที่จะจบประโยค—ซึ่งเป็นความคิดสรุปและเป็นหัวใจของประโยค การที่สามารถทำเช่นนี้ได้ก็เพราะโครงสร้างของภาษาเยอรมันเป็นภาษาที่วางคำกิริยาในตำแหน่งสุดท้ายของประโยค โครงสร้างของประโยคเช่นที่ว่านี้ไม่สามารถทำได้ในภาษาอังกฤษ ซึ่งทำให้ความหมายของประโยคขึ้นอยู่กับผู้แปลในการพยายามหาวิธีสร้างประโยคที่สื่อความหมายให้ใกล้เคียงกับประโยคต้นฉบับที่คัฟคาเขียนในภาษาเยอรมัน การแปลงานของคัฟคาจึงมักจะทำได้แต่เนื้อหาบางส่วน แต่การถ่ายทอดในด้านอรรถรสของภาษาและลักษณะการเขียนของคัฟคาเป็นภาษาอื่นเป็นสิ่งที่ทำได้ยาก

ปัญหาอีกปัญหาหนี่งที่ยากต่อการแก้ที่ผู้แปลต้องประสบคือการใช้คำหรือวลีของคัฟคาที่จงใจจะให้กำกวมที่มีความหมายหลายอย่าง เช่นในประโยคแรกของ *กลาย*

> "Als Gregor Samsa eines Morgens aus unruhigen Träumen erwachte, fand er sich in seinem Bett zu einem ungeheueren Ungeziefer verwandelt.
> 
> 

ที่มาแปลเป็นภาษาอังกฤษว่า

> As Gregor Samsa awoke one morning from uneasy dreams he found himself transformed in his bed into a gigantic vermin.
> 
> 

ซึ่งนักวิพากษ์กล่าวว่าภาษาอังกฤษที่แปลมาไม่ตรงกับความหมายในภาษาเยอรมันเท่าใดนักเพราะคำว่า "Ungeziefer" ตามความเห็นของคัฟคามิได้มีความตรงตัวตามตัวอักษรในพจนานุกรม หรือการวางคำกิริยาสำคัญ "verwandelt" ไว้ท้ายประโยคซึ่งไม่สามารถจะทำได้ในภาษาอังกฤษ

อีกตัวอย่างหนึ่งของคำที่มีความหมายสองแง่คือการใช้คำนาม "Verkehr" ในประโยคสุดท้ายของ *The Judgment* คำว่า "Verkehr" ตามตัวอักษรในกรณีนี้แปลว่า "intercourse" (การร่วมเพศ) ซึ่งเช่นเดียวกับในภาษาอังกฤษอาจจะเป็นความหมายที่อาจจะใช้สำหรับทางเพศหรือไม่ใช่ทางเพศก็ได้ นอกจากนั้นก็ยังแปลว่าการจราจรได้ ประโยคนี้มาแปลเป็นภาษาอังกฤษว่า "At that moment an unending stream of traffic crossed over the bridge." สิ่งที่ทำให้มีน้ำหนักว่าคำว่า "Verkehr" มีความหมายสองแง่มาจากคำสารภาพของคัฟคาเองกับโบรดว่าเมื่อเขียนประโยคสุดท้าย ตนเองกำลังคิดถึง "a violent ejaculation" (การหลั่งน้ำอสุจิอันรุนแรง) ในการแปลเป็นภาษาอังกฤษก็มีทางเดียวที่จะแปล 'Verkehr' ได้ก็แต่แปลเป็น "การจราจร?"

### การตีความหมาย

อนุสาวรีย์สัมริดของคัฟคาในกรุงปราก
นักวิพากษ์วรรณกรรมได้ตีความหมายของงานของคัฟคาในบริบทของตระกูลวรรณกรรมหลายตระกูลเช่นสมัยใหม่นิยม (Modernism) สัจจะนิยมเวทมนตร์ (Magical realism) และอื่น ๆ  งานเขียนของคัฟคาแทรกซึมไปด้วยความสิ้นหวังและความเกินเลยอย่างเห็นได้ชัด และถือว่าเป็นสัญลักษณ์ของอัตถิภาวนิยม (existentialism) นักวิพากษ์บางคนพบอิทธิพลของลัทธิมาร์กซในงานเขียนที่เสียดสีระบบงานเช่น *In the Penal Colony*, *The Trial* และ *The Castle*, ขณะที่นักวิพากษ์อื่นชี้ให้เห็นถึงปรัชญาอนาธิปไตยที่เป็นบ่อเกิดของทัศนคติที่เป็นปฏิปักษ์ต่อระบบงาน (anti-bureaucratic viewpoint) ส่วนนักวิพากษ์บางคนก็ตีความหมายไปจากมุมมองของศาสนายูดาย หรือบ้างก็จากมุมมองจากปรัชญาฟรอยด์ (Freudianism) จากการที่คัฟคามีความสัมพันธ์ที่เต็มไปด้วยความขัดแย้งกับครอบครัว หรือบ้างก็จากมุมมองของอุปมานิทัศน์ของการแสวงหาพระเจ้า

อีกหัวเรื่องหนึ่งที่แทรกซึมในงานของคัฟคาอย่างสม่ำเสมอคือความเป็นคนนอก (alienation) และการเป็นเหยื่อของการถูกทำร้าย (persecution) และการเน้นคุณลักษณะนี้ในงานของมาร์ธ โรเบิร์ตทำให้การวิจารณ์โต้โดยกิลเลส เดอลูซ (Gilles Deleuze) และ ฟีลิกซ์ กัวต์ตารี (Felix Guattari) ผู้โต้ใน *Kafka:Toward a Minor Literature* ว่าคุณค่าของคัฟคามีมากกว่าการที่จะสรุปกันอย่างง่าย ๆ ว่าเป็นผู้ที่มีบุคคลิกเป็นคนโดดเดี่ยวที่สร้างผลงานจากความทรมานทางใจ เพราะเมื่อพิจารณาแล้วงานของคัฟคาเป็นงานที่จงใจ แฝงนัย และ มี "ความซุกซน" (joyful) มากกว่าที่มองเห็นกันอย่างเผิน ๆ ได้

นอกจากนั้นการอ่านงานของคัฟคาเพียงอย่างเดียว—ที่เน้นความขาดความสำเร็จของตัวละครในการต่อสู้ โดยไม่ทราบอิทธิจากงานศึกษาชีวิตของคัฟคา—ก็จะทำให้ผู้อ่านเห็นถึงอารมณ์ขันของคัฟคา งานของคัฟคาเมื่อมองอีกแง่หนึ่งจึงมิใช่งานเขียนที่สะท้อนภาวะการดิ้นรนของตนเองแต่เป็นการสะท้อนการคิดค้นการดิ้นรนต่อสู้ของมนุษย์โดยทั่วไป

นักเขียนชีวประวัติกล่าวว่าคัฟคามักจะอ่านบทจากงานที่กำลังเขียนให้เพื่อนสนิทฟัง และการอ่านก็มักจะเน้นด้านที่มีอารมณ์ขันของงานเขียน มิลาน คุนเดอรากล่าวถึงอารมณ์ขันเชิงเหนือจริงที่เป็นองค์ประกอบสำคัญของงานของคัฟคาที่เป็นสิ่งที่มีอิทธิพลต่อศิลปินรุ่นต่อมาเช่นเฟเดอริโก เฟลลินี, กาเบรียล การ์เซีย มาร์เกซ, คาร์ลอส ฟวยเอนเทส และ ซัลมัน รัชดี สำหรับกาเบรียล การ์เซีย มาร์เกซ ผู้กล่าวว่าการอ่าน *กลาย* ทำให้เห็นว่าการเขียน "สามารถทำได้หลายวิธี"

### งานเขียน

*จดหมายถึงพ่อ*
งานของคัฟคาส่วนใหญ่เป็นงานที่เขียนไม่เสร็จ หรือ เป็นงานที่มาทำให้พิมพ์ได้โดยโบรดหลังจากคัฟคาเสียชีวิตไปแล้ว นวนิยาย *The Castle* (ซึ่งหยุดเขียนกลางประโยคและมีเนื้อหาที่กำกวม), *The Trial* (บทมีได้เรียงลำดับและบางบทก็เขียนไม่เสร็จ) และ *Amerika* (ชื่อเดิมที่คัฟคาตั้ง *The Man who Disappeared*) ต่างก็เป็นงานเขียนที่โบรดมาเตรียมพิมพ์ภายหลัง ซึ่งโบรดก็ถือโอกาสในการจัดรูปแบบที่รวมทั้งการวางบทใหม่ การเปลี่ยนภาษา และการแก้เครื่องหมายวรรคตอน ฉะนั้นงานของคัฟคาในภาษาเยอรมันจึงเป็นงานที่ได้รับการเปลี่ยนแปลงก่อนที่จะได้รับการตีพิมพ์ งานที่เตรียมโดยโบรดมักจะเรียกว่า "Definitive Editions" 

จากบันทึกของสำนักพิมพ์สำหรับ *The Castle*, มาลคอล์ม เพสลีย์ (Malcolm Pasley) สามารถนำบทเขียนเดิมของคัฟคาได้เกือบทั้งหมดมายังหอสมุดบอดเลียน (Bodleian Library) ของมหาวิทยาลัยออกซฟอร์ดได้ในปี ค.ศ. 1961 ต่อมา *The Trial* ก็ซื้อจากการประมูลและเก็บไว้ที่หอสมุด ที่มาร์บาคในเยอรมนี

ต่อมาเพสลีย์เป็นผู้นำของคณะบรรณาธิการผู้สร้างนวนิยายในภาษาเยอรมันใหม่และได้รับการพิมพ์โดย S. Fischer Verlag เพสลีย์เป็นบรรณาธิการของ *Das Schloß* (The Castle) ที่ตีพิมพ์ในปี ค.ศ. 1982 และ *Der Proceß* (The Trial) ใน ค.ศ. 1990 โยสต์ ชิลเลอไมท์เป็นบรรณาธิการของ *Der Verschollene* (*Amerika*) ที่ตีพิมพ์ในปี ค.ศ. 1983 งานที่เตรียมโดยบรรณาธิการชุดนี้เรียกว่า "Critical Editions" หรือ "Fischer Editions" งานเขียนในภาษาเยอรมันชุดนี้ และงานเขียนอื่นของคัฟคาสามารถพบออนไลน์ที่ "โครงการคัฟคา"

โครงการคัฟคาอีกโครงการหนึ่งเป็นโครงการของมหาวิทยาลัยแซนดิเอโกสเตทที่เริ่มในปี ค.ศ. 1998 ที่มีจุดประสงค์ในการเสาะหางานเขียนสุดท้ายของคัฟคา ที่เป็นสมุดบันทึกไว้ 20 เล่ม และจดหมายอีก 35 ฉบับที่ดอรา ดิอามันท์ (ต่อมาดอรา ดิอามันท์-ลาสค์) เก็บไว้อย่างลับ ๆ ก่อนที่จะถูกยึดไปโดยเกสตาโปในปี ค.ศ. 1933 ภายในสี่เดือนโครงการคัฟคาก็พบคำสั่งยึดและเอกสารสำคัญอื่น ๆ ในหอเก็บเอกสารของรัฐบาลในปี ค.ศ. 1998 ในปี ค.ศ. 2003 โครงการคัฟคาก็พบจดหมายต้นฉบับของคัฟคาสามฉบับที่เขียนในปี ค.ศ. 1923 บนพื้นฐานของโครงการแสวงหางานเขียนของคัฟคาที่ก่อตั้งขึ้นโดยแม็กซ์ โบรดและเคลาส วาเก็นบาคในกลางคริสต์ทศวรรษ 1950 โครงการคัฟคามีคณะกรรมการ และ ที่ปรึกษาผู้เชี่ยวชาญและนักค้นคว้าจากทั่วโลก และยังแสวงหาอาสาสมัครเพื่อช่วยในการแก้ปริศนา

ในปี ค.ศ. 2008 นักการศึกษาและผู้เชี่ยวชาญเรื่องคัฟคาเจมส์ ฮอว์สกล่าวหาว่านักวิชาการปิดบังรายละเอียดเกี่ยวกับนิตยสารทางเพศที่คัฟคาเป็นสมาชิกเพื่อพยายามรักษาภาพพจน์ของคัฟคาว่าเป็น ผู้อยู่ในวงนอกผู้บริสุทธิ์

### การแปลงานของคัฟคา

แหล่งข้อมูลของการแปลงานของคัฟคามีด้วยกันสองแห่งที่ใช้ภาษาเยอรมันสองฉบับ งานแปลเป็นภาษาอังกฤษในระยะแรกทำโดยเอ็ดวิน มิยัวร์ (Edwin Muir) และ วิลลา มิยัวร์และพิมพโดยสำนักพิมพ์อัลเฟรด เอ. คนอฟ หนังสือแปลฉบับนี้ตีพิมพ์กันอย่างแพร่หลายในการตอบรับความนิยมในงานของคัฟคาในปลายคริสต์ทศวรรษ 1940 ในสหรัฐอเมริกา รุ่นต่อมา (โดยเฉพาะฉบับ ค.ศ. 1954) มีบทเขียนที่ถูกลบออกไปจากรุ่นแรกที่แปลเพิ่มเข้ามาด้วย รุ่นนี้แปลโดยไอท์เนอร์ วิลคินส (Eithne Wilkins) และ เอิร์นสท ไคเซอร์ (Ernst Kaiser) งานรุ่นนี้เรียกว่า "Definitive Editions" การแปลรุ่นนี้เป็นที่ยอมรับกันโดยทั่วไปว่ามีหลายจุดที่ไม่เป็นกลางและในการตีความหมายจะกำกัดวันเดือนปี

หลังจากมาลคอล์ม เพสลีย์และชิลเลอไมท์รวบรวมบทเขียนเป็นภาษาเยอรมันเสร็จและพิมพ์ การแปลรุ่นนี้เรียกว่า "Critical Editions" หรือ "Fischer Editions" รุ่นนี้แปลจากบทเขียนที่เรียบเรียงใหม่ที่ใกล้เคียงกับงานเขียนต้นฉบับของคัฟคาเอง

งานที่ได้รับการตีพิมพ์
----------------------

### เรื่องสั้น

| ชื่อภาษาอังกฤษ | ชื่อภาษาเยอรมัน | ความหมาย | ปีตีพิมพ์ (ค.ศ.) |
| --- | --- | --- | --- |
| *Description of a Struggle* | *Beschreibung eines Kampfes* | นิยามของความดิ้นรน | 1904-1905 |
| *Wedding Preparations in the Country* | *Hochzeitsvorbereitungen auf dem Lande* | การเตรียมการแต่งงานในชนบท | 1907-1908 |
| *Contemplation* | Betrachtung | ความคิดคำนึง | 1904-1912 |
| *The Judgment* | *Das Urteil* | การตัดสิน | 22-23 กันยายน 1912 |
| *The Stoker* |  | คนคุมเตา |  |
| *In the Penal Colony* | *In der Strafkolonie* | แดนนักโทษ | ตุลาคม 1914 |
| *The Village Schoolmaster (The Giant Mole)* | *Der Dorfschullehrer* or *Der Riesenmaulwurf* | ครูใหญ่ | 1914-1915 |
| *Blumfeld, an Elderly Bachelor* | *Blumfeld, ein älterer Junggeselle* | บลุมเฟลด์ ชายโสดสูงอายุ | 1915 |
| *The Warden of the Tomb*(บทละครเรื่องเดียวที่เขียน) | *Der Gruftwächter* | คนรักษาสุสาน | 1916-1917 |
| *The Hunter Gracchus* | *Der Jäger Gracchus* | กราคคัสนักล่าสัตว์ | 1917 |
| *The Great Wall of China* | *Beim Bau der Chinesischen Mauer* | ใกล้กำแพงเมืองจีน | 1917 |
| *A Report to an Academy* | *Ein Bericht für eine Akademie* | รายงานจากสถาบัน | 1917 |
| *Jackals and Arabs* | *Schakale und Araber* | แจ็คคัลสและอาหรับ | 1917 |
| *A Country Doctor* | *Ein Landarzt* | หมอพื้นบ้าน | 1919 |
| *A Message from the Emperor* | *Eine kaiserliche Botschaft* | จดหมายจากพระจักรพรรดิ | 1919 |
| *An Old Leaf* | *Ein altes Blatt* | ใบไม้แห้ง | 1919 |
| *The Refusal* | *Die Abweisung* | การปฏิเสธ | 1920 |
| *A Hunger Artist* | *Ein Hungerkünstler* | ศิลปินหิว | 1924 |
| *Investigations of a Dog* | *Forschungen eines Hundes* | สืบสวนเรื่องหมา | 1922 |
| *A Little Woman* | *Eine kleine Frau* | สาวน้อย | 1923 |
| *First Sorrow* | *Erstes Leid* | ความเศร้าครั้งแรก | 1921-1922 |
| *The Burrow* | *Der Bau* | ขุดโพรง | 1923-1924 |
| *Josephine the Singer, or The Mouse Folk* | *Josephine, die Sängerin, oder Das Volk der Mäuse* | โจเซฟีนนักร้อง | 1924 |

หนังสือรวบรวมบทเขียน:

* *The Penal Colony: Stories and Short Pieces* (แดนนักโทษและเรื่องสั้น), ค.ศ. 1948
* *The Complete Stories* (บทเขียนครบชุด), ค.ศ. 1971
* *The Basic Kafka* (งานพื้นฐานของคัฟคา), ค.ศ. 1979
* *The Sons* (ลูกชาย), ค.ศ .1989
* *The Metamorphosis, In the Penal Colony, and Other Stories* (กลาย, แดนนักโทษ และเรื่องอื่น ๆ ), ค.ศ. 1995
* *Contemplation* (ความคิดคำนึง), ค.ศ. 1998
* *Metamorphosis and Other Stories* (แปลงรูป, และเรื่องอื่น ๆ ), ค.ศ. 2007

### นวนิยาย

| ชื่อภาษาอังกฤษ | ชื่อภาษาเยอรมัน | ความหมาย | ปีตีพิมพ์ (ค.ศ.) |
| --- | --- | --- | --- |
| *กลาย* | *Die Verwandlung* |  | November-December 1915) |
| *The Trial*(รวมเรื่องสั้น *Before the Law*) | *Der Prozeß* | การพิจารณาคดี | 1925 (รวมเรื่องสั้น *หน้ากฎหมาย*) |
| *The Castle* | *Das Schloß* | ปราสาท | 1926 |
| *Amerika* | *Amerika* หรือ *Der Verschollene* | อเมริกา | 1927 |

### อนุทินและบันทึก

* *Diaries 1910-1923*
* *The Blue Octavo Notebooks*

### จดหมาย

* *Letter to His Father* (จดหมายถึงพ่อ)
* *Letters to Felice* (จดหมายถึงเฟลิส)
* *Letters to Ottla* (จดหมายถึงออตลา)
* *Letters to Milena* (จดหมายถึงมิเลนา)
* *Letters to Family, Friends, and Editors* (จดหมายถึงครอบครัว, เพื่อน และบรรณาธิการ)

อนุสรณ์ถึงคัฟคา
---------------

คัฟคามีพิพิธภัณฑ์ที่อุทิศให้แก่งานเขียนในปรากในเช็กเกีย คำว่า "แบบคัฟคา" (Kafkaesque) เป็นคำที่ใช้โดยทั่วไปในการบรรยายความคิดและสถานการณ์ที่ทำให้นึกถึงงานของคัฟคา โดยเฉพาะ *The Trial* และ "The Metamorphosis"

ในเม็กซิโกวลี *Si Franz Kafka fuera mexicano, sería costumbrista* (ถ้าฟรันทซ์ คัฟคาเป็นชาวเม็กซิโก คัฟคาก็จะป็นนักเขียนชีวิตประจำวันฮิสแปนิก (Costumbrismo)) มักจะใช้ในสื่อต่าง ๆ ในการบรรยายถึงสถานการณ์อันเหลือเชื่อหรืออันสิ้นหวัง
สิ่งที่น่าสังเกตคือจากมุมมองของชาวเช็ก คัฟคาเป็นชาวเยอรมัน แต่สำหรับชาวเยอรมันเหนือกว่าสิ่งใดคัฟคาเป็นชาวยิว ซึ่งเป็น "ชะตาของชาวยิวตะวันตกส่วนใหญ่"

การอ้างอิงทางวรรณกรรมและวัฒนธรรม
--------------------------------

### วรรณกรรม

* อิซาค บาเชวิส ซิงเกอร์ ผู้ได้รับรางวัลโนเบลสาขาวรรณกรรมเขียนเรื่องสั้นชื่อ "A Friend of Kafka" (ไทย: เพื่อนของคัฟคา) ที่เป็นเรื่องเกี่ยวกับนักแสดงยิดดิชชื่อยาคส์ โคห์นผู้อ้างว่ารู้จักฟรันทซ์ คัฟคา ในเรื่องยาคส์ โคห์นอ้างว่าคัฟคามมีความเชื่อเรื่องโกเลมยักษ์ในตำนานพื้นบ้านยิว
* *Kafka Americana* โดย โจนาธาน เลเธม (Jonathan Lethem) และคาร์เตอร์ โชลซ์ เป็นหนังสือรวบรวมเรื่องสั้นที่มาจากชีวิตและงานของคัฟคา
* *Kafka on the Shore* (ไทย: คัฟคาบนฝั่ง) โดย ฮารูกิ มุราคามิ นวนิยายที่มีสองโครงเรื่องที่เกี่ยวพันกันบทเลขคี่เป็นเรื่องของคัฟคาเมื่อหนีจากบ้านเมื่ออายุ 15 ปี บทเลขคู่เป็นเรื่องของนะคะตะ
* *Kafka was the Rage, a Greenwich Village Memoir* (ไทย: คัฟคาโมโห, บันทึกกรีนนิชวิลเลจ) โดย อนาโตเล โบรยาร์ด (Anatole Broyard) นักวิพากษ์วรรณกรรมชาวอเมริกัน
* *Kafka's Curse* (ไทย: ชะตากรรมของคัฟคา) โดยอัคมัท ดานกอร์ (Achmat Dangor) นักเขียนชาวแอฟริกาใต้
* *The Vermin Episode* โดย เจคอป เอ็ม แอ็พเพล (Jacob M. Appel) นักเขียนชาวอเมริกัน เขียน *The Metamorphosis* ใหม่จากมุมมองของแซมซาสผู้เป็นเพื่อนบ้าน
* *The Kafka Effekt* โดยนักประพันธ์แนวแปลกสุดยอด (Bizarro fiction) ชาวอเมริกันดี. ฮาร์แลน วิลสัน (D. Harlan Wilson) ผู้สัมพันธ์วรรณกรรมประเภทสัจจะนิยมเหนือจริง (irrealism) กับงานเขียนของคัฟคาและของวิลเลียม เอส. เบอร์โรห์ (William S. Burroughs) นักเขียนชาวอเมริกันของคริสต์ศตวรรษที่ 20 อีกท่านหนึ่ง
* *Criminal (comics)* โดย เอ็ด บรูเบเคอร์ (Ed Brubaker) และ ฌอน ฟิลลิปส์ (Sean Phillips)

### เรื่องสั้น

* Zoetrope: ภาพยนตร์สั้นแบบอาวองการ์ดโดยชาร์ลี โดซ์ (Charlie Deaux),  *Zoetrope (1999)* ที่อินเทอร์เน็ตมูวีเดตาเบส ดัดแปลงจาก "In the Penal Colony".
* *The Hunger Artist (2002)* ที่อินเทอร์เน็ตมูวีเดตาเบส : แอนนิเมชันโดยทอม กิบบอนส์ (Tom Gibbons)
* *Menschenkörper (2004)* ที่อินเทอร์เน็ตมูวีเดตาเบส ดัดแปลงจาก "A Country Doctor" ภาพยนตร์สั้นโดยโทไบอัส ฟรืห์มอร์เก็น
* *A Country Doctor (2007)* ที่อินเทอร์เน็ตมูวีเดตาเบส ดัดแปลงจาก "A Country Doctor" ภาพยนตร์สั้นโดยโคจิ ยามามูระ

### ภาพยนตร์

* *Kafka* (ค.ศ. 1990) เจเรมี ไอรอนส์ (Jeremy Irons) นำแสดงเป็นคัฟคา เขียนบทโดยเลม ดอบบ์ส (Lem Dobbs) และกำกับโดยสตีเฟน โซเดอร์เบิร์ก (Steven Soderbergh) ภาพยตร์ผสานระหว่างชีวิตจริงและนวนิยายในการสื่อเรื่องราวชีวิตและงานของคัฟคา เนื้อเรื่องเกี่ยวกับการสืบสวนของคัฟคาของเพื่อนที่หายตัวไป โครงเรื่องนำคัฟคาไปสู่งานวรรณกรรมชิ้นต่าง ๆ ที่เขียนโดยเฉพาะ *The Castle* และ *The Trial*.
* *Franz Kafka (1992)* ที่อินเทอร์เน็ตมูวีเดตาเบส : ภาพยนตร์แอนิเมชันโดยPiotr Dumała
* *The Trial* (ค.ศ. 1962) ออร์สัน เวลส์เขียนและกำกับเรื่องที่ดัดแปลงจากนวนิยายที่นำแสดงโดยแอนโทนี เพอร์คินส์ (Anthony Perkins) เมื่อออร์สัน เวลส์ถูกสัมภาษณ์โดยบีบีซีในปี ค.ศ. 1962 ก็กล่าวว่า "ไม่ว่าคุณจะว่าอย่างไร ผมก็ยังว่าได้ว่า *The Trial* เป็นภาพยตร์เรื่องที่ดีที่สุดเท่าที่ผมสร้างมา"
* *Klassenverhältnisse* (ไทย: ความสัมพันธ์ของชนชั้น) (ค.ศ. 1984) กำกับโดยนักสร้างภาพยนตร์แบบทดลอง Jean-Marie Straub และ Danièle Huillet ดัดแปลงจากนวนิยาย *Amerika*
* *The Trial* (ค.ศ. 1993) แสดงโดยคาล์ย แม็คลาคลัน (Kyle MacLachlan) เป็นโยเซฟ คัฟคา โดยมีแอนโทนี ฮ็อปกินส์‎ปรากฏตัวเป็นักบวช เป็นภาพยตร์ที่ดัดแปลงอย่างเที่ยงตรงต่อบทเขียนภาพยตร์โดยนักเขียนบทละครฮาโรลด์ พินเทอร์
* ภาพยตร์ที่ดัดแปลงจาก *The Castle*  *Das Schloß (1997)* ที่อินเทอร์เน็ตมูวีเดตาเบส โดย ไมเคิล ฮาเนเคอ (Michael Haneke)
* *Kafka goes to the Forest* (ไทย: คัฟคาเข้าป่า) (ค.ศ. 2009) ภาพยนตร์แบบทดลองโดยผู้กำกับแดเนียล มาโทส (Daniel Matos) ที่เกี่ยวกับความขัดแย้งภายในวันสุดท้ายของชีวิตที่สร้างแบบเหนือจริง

### Metamorphosis

* *Die Verwandlung (1975)* ที่อินเทอร์เน็ตมูวีเดตาเบส
* *Förvandlingen (1976/I)* ที่อินเทอร์เน็ตมูวีเดตาเบส
* *The Metamorphosis of Mr. Samsa (1977)* ที่อินเทอร์เน็ตมูวีเดตาเบส : ภาพยนตร์แอนนิเมชันสั้นโดยแคโรไลน์ ลีฟ (Caroline Leaf)
* *Metamorphosis (1987)* ที่อินเทอร์เน็ตมูวีเดตาเบส
* *Franz Kafka's 'It's a Wonderful Life'*  (ค.ศ. 1993) ภาพยนตร์ที่ได้รับรางวัลออสการ์สำหรับภาพยนตร์ที่เขียนและกำกับโดยปีเตอร์ คาพาลดิ (Peter Capaldi) แสดงโดยริชาร์ด อี. กรานท์ (Richard E. Grant) เป็นคัฟคา ภาพยนตร์ผสานระหว่าง "Metamorphosis" กับภาพยนตร์เรื่อง *It's a Wonderful Life* โดยแฟรงค์ คาพรา
* *The Metamorphosis of Franz Kafka (1993)* โดยคาร์ลอส อทาเนส (Carlos Atanes) ที่ยูทูบ
* *Prevrashcheniye (2002)* ที่อินเทอร์เน็ตมูวีเดตาเบส
* *Metamorfosis (2004)* ที่อินเทอร์เน็ตมูวีเดตาเบส

### บทละคร

* *Kafka's Dick*, ค.ศ. 1986 โดยแอแลน เบนเนตต์ (Alan Bennett) เป็นบทละครที่วิญญาณของคัฟคา, ของพ่อ และของ แม็กซ์ โบรดที่มาปรากฏตัวในบ้านของเสมียนประกันภัยผู้ชื่นชมคัฟคาและภรรยาในยอร์คเชอร์ในอังกฤษ
* *Kafka's Hell-Paradise* (ไทย: นรก-สวรรค์ของคัฟคา), ค.ศ. 2006 โดย มิลาน ริคเตอร์ เป็นบทละครที่มีตัวละครห้าตัวที่ใช้ประโยคจากงานของคัฟคา ความฝัน และการเล่าถึงความสัมพันธ์ระหว่างคัฟคากับบิดาและกับสตรี แปลมาจากบทละครภาษาสโลวัคโดยอีวาลด์ โอเซอร์ส
* *Kafka's Second Life* (ไทย: ชีวิตที่สองของคัฟคา), ค.ศ. 2007 โดย มิลาน ริคเตอร์ เป็นบทละครที่มีตัวละคร 17 ตัว เริ่มต้นเมื่อคัฟคาเกือบจะหมดลมหายใจและมาจบลงในปี ค.ศ. 1961 แปลมาจากบทละครภาษาสโลวัคโดยอีวาลด์ โอเซอร์ส
* *Pułapka* (ไทย: กับดัก), ค.ศ. 1982 โดยTadeusz Różewicz เป็นบทละครที่ดัดแปลงอย่างหลวม ๆ จากจดหมายและอนุทินของคัฟคา

อ้างอิง
-------

1. 1 2  Contijoch, Francesc Miralles (2000) "Franz Kafka". *Oceano Grupo Editorial, S.A. Barcelona.* ISBN 84-494-1811-9. (สเปน)
2. ↑  Corngold 1973
3. ↑  Gilman, Sander L. (2005) *Franz Kafka*. Reaktion Books Ltd. London, UK. p.20-21. ISBN 1-88187-264-5.
4. ↑  Hamalian ([1975], 3).
5. ↑  Danuta Czech: Kalendarz wydarzeń w KL Auschwitz, Oświęcim 1992, p. 534. In the archives of the camp a list with the names of the guardians was preserved.
6. ↑  Letter to his Father, pg. 150
7. 1 2  *The Metamorphosis and Other Stories, notes. Herberth Czermak. Lincoln, Nebraska: Cliffs Notes 1973, 1996.*
8. 1 2  "Kafka and Judaism". Victorian.fortunecity.com. คลังข้อมูลเก่าเก็บจากแหล่งเดิมเมื่อ 1999-02-21. สืบค้นเมื่อ 2009-05-28.
9. ↑  Ryan McKittrick speaks with director Dominique Serrand and Gideon Lester about Amerika www.amrep.org
10. ↑  Lothar Hempel เก็บถาวร 2005-09-24 ที่ เวย์แบ็กแมชชีน www.atlegerhardsen.com
11. 1 2 3 4  "Sadness in Palestine". Haaretz.com. คลังข้อมูลเก่าเก็บจากแหล่งเดิมเมื่อ 2008-12-20. สืบค้นเมื่อ 2009-05-28.
12. ↑  Hans Keller: The Jerusalem Diary - Music, Society and Politics, 1977 and 1979, The Hans Keller Trust in ass. with Plumbago Books, 2001 ISBN 0-9540123-0-5, p156
13. ↑  Quoted in Publisher's Note to *The Castle*, Schocken Books.
14. ↑  Kafka (1996, xi).
15. ↑  Kafka (1996, 75).
16. ↑  Brod. Max: "Franz Kafka, a Biography". (trans. Humphreys Roberts) New York: Schocken Books,1960. pg 129.
17. ↑  Kafka (1996, xii).
18. 1 2 3  Franz Kafka 1883 – 1924 เก็บถาวร 2008-04-26 ที่ เวย์แบ็กแมชชีน www.coskunfineart.com
19. ↑  A Kafka For The 21st century by Arthur Samuelson, publisher, Schocken Books www.jhom.com
20. ↑  Schocken Books, 1998
21. ↑  Herzlich Willkommen www.dla-marbach.de (เยอรมัน)
22. ↑  (publisher's note, *The Trial*, Schocken Books, 1998
23. ↑  *Stepping into Kafka’s head*, Jeremy Adler, Times Literary Supplement, 13 October 1995 < เก็บถาวร 2009-02-21 ที่ เวย์แบ็กแมชชีน>
24. ↑  The Kafka Project - Kafka's Works in German According to the Manuscript www.kafka.org
25. ↑  Sources: Kafka, by Nicolas Murray, pages 367, 374; Kafka's Last Love, by Kathi Diamant; "Summary of the Results of the Kafka Project Berlin Research 1 June-September 1998" published in December 1998 Kafka Katern, quarterly of the Kafka Circle of the Netherlands. More information is available at
26. ↑  Franz Kafka’s porn brought out of the closet - Times Online at entertainment.timesonline.co.uk
27. ↑  Aquella, Daniel (2006-11-22). "México kafkiano y costumbrista". *Daquella manera:Paseo personal por inquietudes culturales, sociales y lo que tengamos a bien obrar*. คลังข้อมูลเก่าเก็บจากแหล่งเดิมเมื่อ 2007-12-16. สืบค้นเมื่อ 2007-02-16. `{{cite web}}`: Cite ไม่รู้จักพารามิเตอร์ว่างเปล่า : `|coauthors=` (help)
28. ↑  Bashevis Singer, Isaac (1970). *A Friend of Kafka, and Other Stories*. Farrar, Straus and Giroux. p. 311. ISBN 0-37415-880-0. `{{cite book}}`: Cite ไม่รู้จักพารามิเตอร์ว่างเปล่า : `|coauthors=` (help)
29. ↑  *Image*, Issue 62, Page 7
30. ↑  Menschenkörper movie website www.menschenkoerper.de (เยอรมัน)

บรรณานุกรม
----------

* Adorno, Theodor. *Prisms.* Cambridge: The MIT Press, 1967.
* Corngold, Stanley. *Introduction to The Metamorphosis*. Bantam Classics, 1972. ISBN 0-553-21369-5.
* Hamalian, Leo, ed. *Franz Kafka: A Collection of Criticism*. New York: McGraw-Hill, 1974. ISBN 0-07-025702-7.
* Heller, Paul. *Franz Kafka: Wissenschaft und Wissenschaftskritik*. Tuebingen: Stauffenburg, 1989. ISBN 3-923-72140-4.
* Kafka, Franz. *The Metamorphosis and Other Stories*. Trans. Donna Freed. New York: Barnes & Noble, 1996. ISBN 1-56619-969-7.
* Kafka, Franz. *Kafka's Selected Stories*. Norton Critical Edition. Trans. Stanley Corngold. New York: Norton, 2005. ISBN 9780393924794.
* Brod, Max. *Franz Kafka: A Biography.* New York: Da Capo Press, 1995. ISBN 0-306-80670-3
* Brod, Max. *The Biography of Franz Kafka*, tr. from the German by G. Humphreys Roberts. London: Secker & Warburg, 1947. OCLC 2771397
* Calasso, Roberto. *K.* Knopf, 2005. ISBN 1-4000-4189-9
* Pietro Citati, *Kafka*, 1987. ISBN 0-7859-2173-7
* Coots, Steve. *Franz Kafka (Beginner's Guide)*. Headway, 2002, ISBN 0-340-84648-8
* Gilles Deleuze & Félix Guattari. *Kafka: Toward a Minor Literature (Theory and History of Literature, Vol 30).* Minneapolis, University of Minnesota, 1986. ISBN 0-8166-1515-2
* Danta, Chris. "Sarah's Laughter: Kafka's Abraham" in *Modernity* 15:2 ( April 2008), 343-59.
* Glatzer, Nahum N. *The Loves of Franz Kafka*. New York: Schocken Books, 1986. ISBN 0-8052-4001-2
* Greenberg, Martin, *The Terror of Art: Kafka and Modern Literature*. New York, Basic Books, 1968. ISBN 0-465-08415-X
* Gordimer, Nadine (1984). "Letter from His Father" in *Something Out There*, London, Penguin Books. ISBN 0-14-007711-1
* Hayman, Ronald. *K, a Biography of Kafka*. London: Phoenix Press, 2001.ISBN 1-84212-415-3
* Janouch, Gustav. *Conversations with Kafka*. New York: New Directions Books, second edition 1971. (Translated by Goronwy Rees.)ISBN 0-8112-0071-X
* Murray, Nicholas. *Kafka.* New Haven: Yale, 2004.
* Pawel, Ernst. *The Nightmare of Reason: A Life of Franz Kafka.* New York: Vintage Books, 1985. ISBN 0-374-52335-5
* Thiher, Allen (ed.). *Franz Kafka: A Study of the Short Fiction* (Twayne's Studies in Short Fiction, No. 12). ISBN 0-8057-8323-7
* Philippe Zard: *La fiction de l'Occident : Thomas Mann, Franz Kafka, Albert Cohen*, Paris, P.U.F. 1999.
* Philippe Zard (ed) : *Sillage de Kafka*, Paris, Le Manuscrit, 2007, ISBN 2-7481-8610-9

แหล่งข้อมูลอื่น
---------------

**ฟรันทซ์ คัฟคา** ที่โครงการพี่น้องของวิกิพีเดีย

* หาความหมายจากวิกิพจนานุกรม
* ภาพและสื่อจากคอมมอนส์
* เนื้อหาข่าวจากวิกิข่าว
* คำคมจากวิกิคำคม
* ข้อมูลต้นฉบับจากวิกิซอร์ซ
* หนังสือจากวิกิตำรา

* ผลงานของ Franz Kafka ที่โครงการกูเทินแบร์ค
* ฟรันทซ์ คัฟคา ที่อินเทอร์เน็ตมูวีเดตาเบส
* kafka-metamorphosis เก็บถาวร 2012-11-20 ที่ เวย์แบ็กแมชชีน public wiki dedicated to Kafka and his work
* The Kafka Project project to publish online all Kafka texts in German
* End of Kafkaesque nightmare: writer's papers finally come to light
* Kafka Society of America
* Deutsche Kafka-Gesellschaft
* Spolecnost Franze Kafky a nakladatelstvi Franze Kafky เก็บถาวร 2017-06-30 ที่ เวย์แบ็กแมชชีน Franz Kafka Society and Publishing House in Prague
* Oxford Kafka Research Centre - information on ongoing international Kafka research
* Journeys of Franz Kafka Photographs of places where Kafka lived and worked
* Finding Kafka in Prague เก็บถาวร 2012-08-21 ที่ เวย์แบ็กแมชชีน Trying to find Kafka in today's Prague